《潘舍人求父朝议挽诗》
宋代·苏籀

紫微内史世常扬，鹤发尊荣侍膝旁。
桂籍连枝皆挺特，兰陔六膝竞芬芳。
云霄门阀公侯拜，藻斧渊源典册光。
水击三千由积厚，天资九十恃康强。
青衿缟素行师服，挽铎讴吟广柳箱。
大启新阡高冢舍，义方不羡窦家郎。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。